Opið fyrir umsóknir um tímabundin störf námsmanna og atvinnuleitenda Sérstakt atvinnuátak ríkisstjórnarinnar hófst formlega í gær , miðvikudaginn 12. maí . En þá var opnað fyrir umsóknir um tímabundin skilgreind störf hjá hinu opinbera . Umsóknarfrestur er ein vika og rennur út á miðnætti miðvikudaginn 19. maí . Í boði eru ríflega 800 ný störf sem ríkisstjórnin kynnti síðastliðna helgi . Umsækjendur sækja um störfin með því að stofna notendaaðgang á vef Vinnumálastofnunar www.vmst.is Þar er ennfremur hægt að skoða nákvæma lýsingu á hverju starfi fyrir sig . Um er að ræða tímabundin störf sem standa námsmönnum jafnt sem atvinnuleitendum til boða og nemur ráðningartímabil þeirra allt frá 6 vikum upp í 6 mánuði . Störfin eru fjölbreytt og spanna allt frá vefsíðugerð til rannsókna á áhrifum eldfjallaösku á þotuhreyfla . Stefnt er að því að ljúka ráðningum í flest störfin fyrir lok maímánaðar . Sjá nokkur þessara verkefna hér : o Gróðurkortagerð o Þróun seltuvirkjunar o Skráning á tvíhliða samningum Íslands og ESB o Gerð landnýtingaráætlunar fyrir hálendið o Fréttaveita sprotafyrirtækja o Markaðsrannsóknir o Ræða við eldra fólk , staðsetja og skrá sögu eyðibýla í þjóðgarði Snæfellsjökuls o Hreinsun úr geymslum sjúkrahússins á Akureyri o Staðarhaldari í Þingeyrarkirkju o Skráning á yfirnáttúrlegum minnum í fornaldarsögu Norðurlanda o Rannsóknir á áhrifum eldfjallaösku á flugvélahreyfla o Stígagerð og stikun gönguleiða í Vatnajökulsþjóðgarði o Mótun hönnunarstefnu fyrir Ísland o Vöktun flúors í vatnsbólum og túnum undir Eyjafjöllum o Rannsóknir á þýskum útboðsmarkaði o Markaðssetning á netinu o Endurskoðun lyfjalaga o Skráning friðlýstra kirkjugripa o Vefsíðugerð fyrir Listasafn Íslands o Verkamannastörf með sjálfboðaliðum á friðlýstum svæðum o Útvarpsþáttagerð hjá Ríkisútvarpinu o Grisjun þjóðskóga með keðjusög o Viðhald á veðurstöðvum o Ástandsskoðun á borholum o Niðurrif á úreltum sauðfjárveikivarnagirðingum